Loppulasku taloriidassa lähentelee puolta miljoonaa.

Appiukko aiheutti kosteusvaurion omistajaa vaihtaneeseen taloon pesemällä sen tiiliseinät painepesurilla. KKO:n tuoreen päätöksen mukaan kolme ja puoli vuotta sitten tehtyä kauppaa ei pureta.­

Suomen tunnetuin taloriita päättyi lopullisesti, kun korkein oikeus (KKO) ei myöntänyt valituslupaa talokaupassa, johon liittyi olennaisena osana talon peseminen painepesurilla.

KKO:n ratkaisu on aivan tuore. Se merkitsee sitä, että valitustie on käyty loppuun: noin kolme ja puoli vuotta sitten tehtyä kauppaa ei pureta.

Talon hankkinut mies maksoi 1960 valmistuneesta pytingistä 372 500 euroa.

Jonkin ajan kuluttua ostaja totesi, että rakennuksessa oli virheitä, jotka edellinen omistaja salasi. Ostaja piti tekoa sopimusrikkomuksena.

Ostaja halusi purkaa kaupan, koska talon rakenteista löytyi kosteusvaurioita. Kun riitaa käsiteltiin Espoon käräjäoikeudessa paljastui, että ostajan appiukko oli pessyt talon painepesurilla.

Rakennuksen huokoiset tiiliseinät eivät kestäneet kova vesisuihkua, joka tunkeutui tiilirakenteen lävitse. Rakenteet alkoivat homehtua ja mikrobikasvusto pääsi vauhtiin.

Talo oli rakennettu oman aikansa rakennustavan mukaisesti. Kyse oli tiili-villa-tiili-rakenteesta, jossa ei ollut ilmarakoa.

Ostaja piti edellistä omistajaa kaikkeen syyllisenä.

MYYJÄ kiisti aiheuttaneensa talossa vaurioita ja oli sitä mieltä, että talon seinät painepesurilla pessyt ostajan appiukko oli aiheuttanut järkyttävät vesivahingot. Hän asui perheineen talossa noin 15 vuotta, eikä talossa ollut mitään ongelmia.

Ostaja vaati ensisijaisesti kaupan purkua ja toissijaisesti 150 000 euron hinnanalennusta.

Hän teetti selvityksen siitä, mitä talon kunnostaminen maksaisi. Summaksi tuli 240 000 euroa.

Ostaja hävisi riidan käräjäoikeudessa. Hän vei käräjäoikeuden ratkaisun vielä Helsingin hovioikeuden käsittelyyn. Hän hävisi jutun myös hovissa. Nyt KKO antoi lopullisen tyrmäyksen.

Pelkistä oikeudenkäynneistä ostajalle koituu lähes 100 000 euron lasku. Loppulasku tyhjillään seisovasta talosta lähentelee jo puolta miljoonaa euroa.

Painepesurin aiheuttama vahinko on huomattava. Noin 250-neliöinen talo on seissyt arvokkaalla tontilla asumattomana yli vuoden. Taloa on yritetty myydä.

Vaikka itse taloriita on nyt päättynyt, ei kaikki ole vielä ratkaistu. Talon myyneen miehen omaisuutta asetettiin turvaamistoimena riidan aikana vakuustakavarikkoon satojen tuhansien eurojen edestä.

Takavarikko purettiin vasta, kun käräjäoikeus antoi ratkaisun riitajutussa vajaa vuosi sitten.

Talon myynyt mies esitti hovioikeuskäsittelyn jälkeen yli 55 000 euron vahingonkorvauslaskun vakuustakavarikon aiheuttamista taloudellisista menetyksistä. Vaatimuksen kohtalo on vielä käsittelemättä ja edessä saattaa olla vielä uudet käräjät.